O româncă a cerut în instanță anularea unei amenzi de 2.000 de lei, aplicată pentru că a sunat a sunat în mod abuziv la 112. În fața instanței ea a spus că a cerut ca poliția să îi elibereze drumul către casă, după o ceartă cu sora sa.
Fapta pentru care femeia a fost amendată a avut loc în data de 19 august 2023. Aceasta a spus că a avut un conflict cu sora sa și că "s-a simțit obligată să ceară ajutorul poliției".
"În motivarea plângerii se arată că, în fapt în urma unui conflict cu sora ei s-a simţit obligată să solicite ajutorul poliţiei pentru e-i elibera drumul spre casă unde erau 5 minori. În data de 19.08.2023 a sunat şeful postului de Poliţie Ciuruleasa, care i-a relatat că îi trimite alţi colegi, petenta aşteptând până pe data de 20.08.2023 să vină agenţii de poliţie pentru a i se rezolva problema data la care a apelat serviciul de urgenţă 112 unde a solicitat ajutor. În urma apelulului s-au prezentat doi agenţi de poliţie care au sancţionată cu amendă contravenţională de 2.000 lei", a susținut femeia în instanță, potrivit alba24.ro.
În fața magistraților reprezentanții Poliției au precizat că la mijlocul scandalului ar fi fost vorba de o roabă, lăsată de sora sa. Însă, faptul nu s-a confirmat când polițiștii au ajuns la fața locului.
"Potrivit procesului verbal încheiat la data de 20.08.2023, ora 23:15 de Postul de Poliţie Ciuruleasa, petenta a fost sancţionat cu amendă contravenţională în cuantum de 2.000 lei, reţinându-se în sarcina acesteia că la data de 20.08.2023 ora 18:26 petenta pe fondul unor neînţelegeri cu sora sa a apelat în mod abuziv SNUAU 112, sesizând că aceasta lăsat o roabă în curtea lor, aspect care nu s-a confirmat", au menționat magistrații în motivarea instanței.
Magistrații Judecătoriei Câmpeni au decis că procesul-verbal este legal și au menținut amenda aplicată femeii din comuna Ciuruleasa.